CELEX: 32016D1940
Language: el
Date: 2016-10-06 00:00:00
Title: Εκτελεστική απόφαση (ΕΕ) 2016/1940 της Επιτροπής, της 6ης Οκτωβρίου 2016, όσον αφορά την καθιέρωση συνθηκών της αγοράς για τις τερματικές αεροναυτιλιακές υπηρεσίες στο Ηνωμένο Βασίλειο βάσει του άρθρου 3 του εκτελεστικού κανονισμού (ΕΕ) αριθ. 391/2013 [κοινοποιηθείσα υπό τον αριθμό C(2016) 6336]

5.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 299/59
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1940 ΤΗΣ ΕΠΙΤΡΟΠΉΣ
   της 6ης Οκτωβρίου 2016
   όσον αφορά την καθιέρωση συνθηκών της αγοράς για τις τερματικές αεροναυτιλιακές υπηρεσίες στο Ηνωμένο Βασίλειο βάσει του άρθρου 3 του εκτελεστικού κανονισμού (ΕΕ) αριθ. 391/2013
   
      
         [κοινοποιηθείσα υπό τον αριθμό C(2016) 6336]
      
   
   (Το κείμενο στην αγγλική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 550/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού («κανονισμός για την παροχή υπηρεσιών») (1), και ιδίως το άρθρο 16 παράγραφος 1,
   Έχοντας υπόψη τον εκτελεστικό κανονισμό (ΕΕ) αριθ. 391/2013 της Επιτροπής, της 3ης Μαΐου 2013, για τον καθορισμό κοινού συστήματος χρέωσης των αεροναυτιλιακών υπηρεσιών (2), και ιδίως το άρθρο 3 παράγραφος 4,
   Εκτιμώντας τα ακόλουθα:
   
               (1)
            
            
               Ο εκτελεστικός κανονισμός (ΕΕ) αριθ. 391/2013 καθορίζει κοινό σύστημα χρέωσης των αεροναυτιλιακών υπηρεσιών. Σύμφωνα με το άρθρο 3 παράγραφος 1 του εν λόγω κανονισμού, τα κράτη μέλη δύνανται να αποφασίσουν ότι ορισμένες ή όλες οι τερματικές υπηρεσίες αεροναυτιλίας υπόκεινται στις συνθήκες της αγοράς. Στην περίπτωση αυτή εφαρμόζονται οι διατάξεις του εν λόγω κανονισμού, αλλά το ενδιαφερόμενο κράτος μέλος δύναται να αποφασίσει για τις εν λόγω υπηρεσίες να μη λάβει τα μέτρα που προβλέπονται στα στοιχεία α) έως δ) του άρθρου 3 παράγραφος 1.
            
         
               (2)
            
            
               Στις 6 Μαΐου 2015 οι αρχές του Ηνωμένου Βασιλείου ενημέρωσαν την Επιτροπή σχετικά με την απόφαση του εν λόγω κράτους μέλους να υπόκεινται στις συνθήκες της αγοράς οι τερματικές υπηρεσίες αεροναυτιλίας στους αερολιμένες της ζώνης χρέωσης τερματικών τελών Β. Οι υπηρεσίες αυτές παρέχονται σε εννέα αερολιμένες στο Ηνωμένο Βασίλειο, συγκεκριμένα στους εξής: αερολιμένα Heathrow-Λονδίνο, αερολιμένα Gatwick-Λονδίνο, αερολιμένα Stansted-Λονδίνο, Luton, αερολιμένα City-Λονδίνο, Μπίρμινγχαμ, Μάντσεστερ, Γλασκόβη, Εδιμβούργο.
            
         
               (3)
            
            
               Οι αρχές του Ηνωμένου Βασιλείου υπέβαλαν έκθεση σχετικά με το περιεχόμενο και τα αποτελέσματα της αξιολόγησης με βάση τους όρους του παραρτήματος I του εκτελεστικού κανονισμού (ΕΕ) αριθ. 391/2013, στην οποία βασίζεται η απόφαση. Κατόπιν αιτήματος της Επιτροπής, οι εν λόγω αρχές υπέβαλαν στις 2 Οκτωβρίου 2015 πρόσθετα αποδεικτικά στοιχεία, συμπεριλαμβανομένου του φακέλου πρόσκλησης υποβολής προσφορών. Η Επιτροπή έλεγξε τις πληροφορίες που υπέβαλαν οι αρχές του Ηνωμένου Βασιλείου.
            
         
               (4)
            
            
               Οι πληροφορίες απέδειξαν ότι η αξιολόγηση από τις εν λόγω αρχές περιλάμβανε διαβούλευση με τους εκπροσώπους των χρηστών του εναέριου χώρου, σύμφωνα με το άρθρο 3 παράγραφος 2 του εκτελεστικού κανονισμού (ΕΕ) αριθ. 391/2013, καθώς και άλλων ενδιαφερομένων, π.χ. φορέων εκμετάλλευσης αερολιμένων και παρόχων υπηρεσιών αεροναυτιλίας.
            
         
               (5)
            
            
               Επιπλέον, από τις πληροφορίες προέκυψε ότι στη σχετική αγορά τερματικών αεροναυτιλιακών υπηρεσιών του Ηνωμένου Βασιλείου υπάρχουν συνθήκες της αγοράς. Ειδικότερα, η έκθεση αξιολόγησης δείχνει ότι πληρούνται οι όροι που απαριθμούνται στο παράρτημα I του εκτελεστικού κανονισμού (ΕΕ) αριθ. 391/2013. Αυτό ισχύει επίσης όσον αφορά τους αερολιμένες στη ζώνη χρέωσης τερματικών τελών Β για τους οποίους δεν έχει ακόμη διενεργηθεί πρόσκληση υποβολής προσφορών αλλά αναμένεται να πραγματοποιηθεί στο μέλλον, λαμβανομένου υπόψη ότι, για να υπάρχουν συνθήκες της αγοράς, δεν απαιτείται κατ' ανάγκη να έχει διενεργηθεί πρόσκληση υποβολής προσφορών κατά το χρονικό πλαίσιο που αναλύθηκε.
            
         
               (6)
            
            
               Ως εκ τούτου, η Επιτροπή συμφωνεί με την αξιολόγηση των αρχών του Ηνωμένου Βασιλείου ότι οι τερματικές υπηρεσίες αεροναυτιλίας στους αερολιμένες της ζώνης χρέωσης τερματικών τελών Β υπόκεινται στις συνθήκες της αγοράς.
            
         
               (7)
            
            
               Σύμφωνα με το άρθρο 3 παράγραφος 5 του εκτελεστικού κανονισμού (ΕΕ) αριθ. 391/2013, η παρούσα απόφαση θα πρέπει να εφαρμόζεται καθ' όλη τη διάρκεια της περιόδου αναφοράς, δηλαδή τη δεύτερη περίοδο αναφοράς (2015-2019).
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Επιτροπή διαπιστώνει ότι έχουν αποδειχθεί οι συνθήκες της αγοράς για την παροχή τερματικών αεροναυτιλιακών υπηρεσιών στη ζώνη χρέωσης τερματικών τελών Β του Ηνωμένου Βασιλείου, σύμφωνα με τις απαιτήσεις του παραρτήματος I του εκτελεστικού κανονισμού (ΕΕ) αριθ. 391/2013.
   Άρθρο 2
   Η παρούσα απόφαση εφαρμόζεται έως τις 31 Δεκεμβρίου 2019.
   Άρθρο 3
   Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Βρυξέλλες, 6 Οκτωβρίου 2016.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 96 της 31.3.2004, σ. 10.
   
      (2)  ΕΕ L 128 της 9.5.2013, σ. 31.